24. ΑΠΟΦΑΣΙΣ ΥΠΟΥΡΓΟΥ ΕΣΩΤΕΡΙΚΩΝ Αριθ. 101761 της 16/23 Σεπτ. 1963 (ΦΕΚ Β΄417) Περί απλουστεύσεως διαδικασίας εκδόσεως διαβατηρίων. Έχοντες υπ’ όψιν: 1)Το άρθρ. 1 του από 8 Μαρτ. 1931 Π.Δ/τος «περί των απαιτουμένων πιστοποιητικών δια την έκδοσιν διαβατηρίων» και 2)το άρθρ. 1 του από 31 Ιουλ. 1963 Β.Δ/τος «περί απλουστεύσεως διαδικασίας πιστοποιήσεως γεγονότων τινων», αποφασίζομεν: 1.Όπου κατά τας ισχύουσας διατάξεις δια την έκδοσιν διαβατηρίου απαιτείται η υποβολή εις την αρμόδιαν Αρχήν πιστοποιητικού Δημάρχου ή Πρόεδρου Κοινότητος, εμφαίνοντος την εις τα Μητρώα Αρρένων ή Δημοτολόγια εγγραφήν του ενδιαφερομένου, τούτο αναπληρούται δια της υπ’ αυτού επιδείξεως εις τον εντεταλμένον δια την παραλαβήν της σχετικής αιτήσεως υπάλληλον της αστυνομικής του ταυτότητος, εφ’ όσον αύτη εξεδόθη μετά την 1ην Ιουν. 1960. 2.Δια την κατά τα άνω αναπλήρωσιν του ως είρηται πιστοποιητικού, συμπληρούται βάσει των στοιχείων της αστυνομικής ταυτότητος, υπό του εντεταλμένου δια την παραλαβήν της αιτήσεως, προς έκδοσιν διαβατηρίου, υπαλλήλου σχετικόν έντυπον περιέχον: α)Τον αριθμόν και την χρονολογίαν εκδόσεως της αστυνομικής ταυτότητος και την εκδούσαν ταύτην Αρχήν. β)Το επώνυμον, κύριον όνομα, ονοματεπώνυμο πατρός, μητρώνυμον του κατόχου. γ)Τον τόπον και το έτος γεννήσεώς του. δ)Το επάγγελμα. ε)Την διεύθυνσιν διαμονής του. ς)Τον Δήμον ή την Κοινότητα, εις τα Μητρώα Αρρένων ή Δημοτολόγια του οποίου φέρεται εγγεγραμένος και υπό ποίον αριθμόν. Το έντυπον τούτο μετά την δέουσαν συμπλήρωσιν αυτού, υπογράφεται υπό του αιτούντος και του εντεταλμένου δια την παραλαβήν της αιτήσεως υπαλλήλου και επισυνάπτεται εις την υποβαλλομένην προς έκδοσιν διαβατηρίου αίτησιν. 3.Η αυτή διαδικασία χωρεί δια την απόδειξιν μεταβολής επωνύμου, επερχομένης λόγω γάμου, μη απαιτουμένης εφεξής, δια την καταχώρησιν της οικείας μεταβολής εν τω διαβατηρίω, της υποβολής σχετικής ληξιαρχικής πράξεως. 4.Η κατοχή αστυνομικής ταυτότητος εκδοθείσης μετά την 1ην Ιουν. 1960, προϋποθέτουσα δια την χορήγησιν αυτής την εγγραφήν του ενδιαφερομένου εις τους εκλογικούς καταλόγους, συνεπάγεται την απαλλαγήν του κατόχου από της προσαγωγής σχετικής βεβαιώσεως εγγραφής ή του εκλογικού βιβλιαρίου του. Τοιαύτη βεβαίωσις δέον να προσάγηται υπό προσώπων αποκτησάντων το εκλογικόν δικαίωμα μετά την έκδοσιν της κατά τα άνω αστυνομικής ταυτότητος. Η παρούσα δημοσιευθήτω δια της Εφημερίδος της Κυβερνήσεως. 